Ditoy ili a Cabugao, babaen ti pannakikoordinar ni Mr. Rogelio Varilla, Provincial Anti-Dengue Coordinator, iti opisina ni Mayor Ediboy S. Cobangbang, Jr., binayabay dagiti pannakabagi ti RHU Cabugao a nagturong iti Lipit Elementary School idi Setiembre 13, 2011 a no sadino a ditoy ket naimpormaran dagiti mangisursuro nga idauluan ni Mr. Edwin C. Duque, Head Teacher 3 iti panangpaksiat ti lamok babaen kadagiti nadakamat a wagas nga isuro ni Mr. Varilla.
Panggep daytoy nga aktibidad a masalakniban ti ag-200 a bilang ti agbasbasa iti dagem nga ipaay ti sakit a dengue ken saanen a pannakaulit ti insidente ti dengue ditoy ken dadduma pay a pageskuelaan-elementaria nga ayan ti ub-ubbing.
Sakbayna, naiteden ti pangsalaknib a materiales kadagiti pageskuelaan ti Barangays Daclapan, Pila, Salapasap, Catucdaan, ken iti Cabugao North Central School ken South Central School iti Poblasion.
Daytoy a programa ti DOH ket paset ti “Operation Itak Tak Mo!” nga slogan ti Ahensia a kayatna nga ipaawat: “Sukimatem ken ibellengmo dagiti pagitlogan ti lamok tapno maikkat ti “Kitikiti” dita balaymo.” # (Insurat ni Joed Sajonia/Nagretrato:ab Photography)
ilo_Latn ilo_Latn ilo_Latn ilo_Latn